CELEX: 32013D0495
Language: ro
Date: 2013-10-09 00:00:00
Title: 2013/495/UE: Decizia Comisiei din 9 octombrie 2013 privind o măsură de interzicere a unui tip de fierăstrău cu pană adoptată de Finlanda în conformitate cu Directiva 2006/42/CE a Parlamentului European și a Consiliului [notificată cu numărul C(2013) 6442]  Text cu relevanță pentru SEE

11.10.2013   
            
            
               RO
            
            
               Jurnalul Oficial al Uniunii Europene
            
            
               L 270/7
            
         DECIZIA COMISIEI
   din 9 octombrie 2013
   privind o măsură de interzicere a unui tip de fierăstrău cu pană adoptată de Finlanda în conformitate cu Directiva 2006/42/CE a Parlamentului European și a Consiliului
   [notificată cu numărul C(2013) 6442]
   (Text cu relevanță pentru SEE)
   (2013/495/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 11,
   întrucât:
   
               (1)
            
            
               În conformitate cu procedura stabilită la articolul 11 alineatul (2) din Directiva 2006/42/CE, autoritățile finlandeze au notificat Comisiei și celorlalte state membre o măsură care interzice introducerea pe piață și utilizarea unui fierăstrău hidraulic cu pană de tipul Hakki Pilke Z100 produs de Maaselän Kone Oy, Valimotie 1, FI-85800 Haapajärvi, SUOMI/FINLAND și care cere producătorului să ia măsuri de remediere cu privire la utilajele deja introduse pe piață.
            
         
               (2)
            
            
               Motivul care justifică măsura adoptată de autoritățile finlandeze este lipsa de conformitate a utilajului cu următoarele cerințe esențiale de sănătate și siguranță din anexa I la Directiva 2006/42/CE (cu trimitere la specificațiile standardelor EN 609-1 – Utilaje agricole și forestiere – Siguranța fierăstraielor pentru bușteni – Partea 1 – Fierăstraie cu pană și EN 574 – Securitatea utilajelor – Dispozitive de control cu două mânere – Aspecte funcționale – Principii de proiectare):
               
                           —
                        
                        
                           
                              1.1.2 – Principii de integrare a siguranței;
                        
                     
                           —
                        
                        
                           
                              1.2.2 – Dispozitive de control;
                        
                     
                           —
                        
                        
                           
                              1.2.3 – Pornire;
                        
                     
                           —
                        
                        
                           
                              1.3.7 – Riscuri aferente pieselor mobile;
                        
                     
                           —
                        
                        
                           
                              1.4.3 – Cerințe speciale pentru dispozitive de protecție.
                        
                     
         
               (3)
            
            
               Măsura adoptată de autoritățile finlandeze este consecutivă unei anchete referitoare la un accident grav în care cele două mânere ale dispozitivului de control cu două mânere utilizat pentru pornirea utilajului erau legate împreună. Autoritățile finlandeze au considerat că dispozitivul de control cu două mânere cu care era echipat utilajul nu era proiectat astfel încât să evite posibilitatea de a fi dezactivat sau activat cu ușurință cu o singură mână sau cu alte părți ale corpului.
            
         
               (4)
            
            
               Comisia a trimis o scrisoare producătorului, pentru a-l invita să-i comunice observațiile sale cu privire la măsura adoptată de Finlanda. În răspunsul său, producătorul a indicat că, în urma măsurii, el a procedat la punerea în conformitate a proiectului utilajului pentru produsele fabricate începând din toamna anului 2010 și a propus măsuri corective pentru utilajele introduse pe piață înainte de data respectivă. Începând din vara anului 2011, fierăstrăul cu pană a fost comercializat sub denumirea Hakki Pilke HH100.
               
            
         
               (5)
            
            
               Autoritățile finlandeze au confirmat faptul că fierăstraiele cu pană de tipurile Hakki Pilke Z100 și HH100 introduse pe piață începând din toamna anului 2010 sunt conforme cu cerințele Directivei 2006/42/CE și că, prin urmare, interdicția de introducere pe piață și de utilizare a acestor utilaje a fost anulată. Cu toate acestea, obligația de a rechema și de a pune în conformitate fierăstraiele cu pană produse înainte de toamna anului 2010 rămâne în vigoare.
            
         
               (6)
            
            
               Examinarea probelor furnizate de autoritățile finlandeze și a observațiilor transmise de producător confirmă faptul că fierăstraiele cu pană de tipul Hakki Pilke Z100 prevăzute cu un dispozitiv de control cu două mânere care poate fi dezactivat sau activat cu ușurință cu o singură mână sau cu alte părți ale corpului nu îndeplinește cerințele esențiale de sănătate și siguranță din anexa I la Directiva 2006/42/CE și că această lipsă de conformitate expune utilizatorii la un risc grav de vătămare,
            
         ADOPTĂ PREZENTA DECIZIE:
   Articolul 1
   Măsura adoptată de autoritățile finlandeze care interzice introducerea pe piață și utilizarea fierăstraielor cu pană de tipul Hakki Pilke Z100, prevăzute cu un dispozitiv de control cu două mânere care poate fi dezactivat sau activat cu ușurință cu o singură mână sau cu alte părți ale corpului și care cere producătorului să recheme sau să pună în conformitate produsele neconforme deja introduse pe piață, este justificată.
   Articolul 2
   Prezenta decizie se adresează statelor membre.
   
      Adoptată la Bruxelles, 9 octombrie 2013.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 157, 9.6.2006, p. 24.